Over hele byen Østervrå er en stor fodboldfest lige nu i gang. På stadion er der høj musik og i byens gader flages der. For i aften spiller Danmark mod Tjekkiet i EM, og endnu engang skal bysbarnet Joakim Mæhle på banen. Byen med knap 1.300 indbyggere er klar til storskærmsarrangement i aften, når kampen spilles og mange af tilskuerne har landsholdstrøjer på - selvfølgelig med Mæhles navn på. Der er plads til 500 personer på stadion, og allerede nu brager musikken fra højtalerne, mens der skåles i kolde fadøl. Faktisk er Østervrå Stadion blevet tørlagt for fadøl her en time inden kampstart. Stolte forældre For forældrene til Joakim Mæhle, Ole og Annemette, er det vildt at være med til den store fejring af både deres søn og landsholdet. - Vi har talt om det flere gange derhjemme. Det er helt vanvittigt det, der er blevet stablet på benene. Vi er dybt taknemlige over det, lyder det fra Ole Mæhle. Det er ikke bare i dag, at borgerne i Østervrå fester. Siden EM gik i gang har EM-trøjerne i Østervrå været så populære, at den lokale tøjmand, Karsten Højrup, der er private venner med Joakim Mæhle, må melde udsolgt. - Vi har solgt alt, hvad vi havde, så det er ved at være en hel del efterhånden, griner han. Herunder kan du se interviews med både Joakim Mæhles brødre og arrangør af dagens storskærms-arrangement, Michael Thomsen.

Opsummering:
Klokken 18 møder Danmark Tjekkiet i kvartfinalen til EM i fodbold. I Østervrå er de klar til kampen og til at heppe på lokale Joakim Mæhle.